“หุ้นพลังงาน” ร่วง! เซ่น “น้ำมันดิบ” ทรุด 8% หลุด 37 ดอลลาร์/บาร์เรล ต่ำสุดรอบ 3 เดือน
“หุ้นพลังงาน” ร่วง! เซ่น “น้ำมันดิบ” ทรุด 8% หลุด 37 ดอลลาร์/บาร์เรล ต่ำสุดรอบ 3 เดือน
9 ก.ย. 2563

ผู้สื่อข่าวรายงานว่า ณ เวลา 10.07 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 34 บาท ลบ 1 บาท หรือ 2.86% สูงสุดที่ระดับ 34.50 บาท ต่ำสุดที่ระดับ 33.75 บาท ด้วยมูลค่าการซื้อขาย 410.57 ล้านบาท
บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 81.25 บาท ลบ 4.25 บาท หรือ 4.97% สูงสุดที่ระดับ 81.25 บาท ต่ำสุดที่ระดับ 80.25 บาท ด้วยมูลค่าการซื้อขาย 267.08 ล้านบาท
บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 43.25 บาท ลบ 0.75% หรือ 1.70% สูงสุดที่ระดับ 43.25 บาท ต่ำสุดที่ระดับ 42.75 บาท ด้วยมูลค่าการซื้อขาย 113.33 ล้านบาท
 
ทั้งนี้ ปัจจัยที่ส่งผลให้ราคาหุ้นในกลุ่มพลังงานปรับตัวลดลง เนื่องจากราคาน้ำมันร่วงแรงหลังซาอุดีอาระเบียก็ปรับลดราคาขายน้ำมันอย่างเป็นทางการ (OSP) สำหรับเอเชีย ทำให้เช้านี้หุ้นในกลุ่มพลังงานปรับตัวลงนำตลาดพร้อมให้แนวรับ 1,270 จุด ส่วนแนวต้าน 1,300 จุด
อนึ่ง สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงหลุดจากระดับ 37 ดอลลาร์เมื่อคืนนี้ (8 ก.ย.) เนื่องจากนักลงทุนยังคงกังวลว่าการแพร่ระบาดของไวรัสโควิด-19 จะส่งผลกระทบต่อเศรษฐกิจและความต้องการใช้น้ำมัน นอกจากนี้ ตลาดยังได้รับแรงกดดันจากข่าวซาอุดีอาระเบียวางแผนที่จะปรับลดราคาน้ำมันดิบในเดือนต.ค.
สัญญาน้ำมันดิบ WTI ส่งมอบเดือนต.ค. ร่วงลง 3.01 ดอลลาร์ หรือ 7.6% ปิดที่ 36.76 ดอลลาร์/บาร์เรล ซึ่งเป็นระดับปิดต่ำสุดนับตั้งแต่เดือนมิ.ย.ปีนี้
สัญญาน้ำมันดิบเบรนท์ (BRENT) ส่งมอบเดือนพ.ย. ร่วงลง 2.23 ดอลลาร์ หรือ 5.3% ปิดที่ 39.78 ดอลลาร์/บาร์เรล ซึ่งเป็นระดับปิดต่ำสุดนับตั้งแต่เดือนมิ.ย.ปีนี้
สัญญาน้ำมันดิบร่วงลงอย่างหนัก ท่ามกลางความวิตกกังวลเกี่ยวกับผลกระทบของไวรัสโควิด-19 ที่ยังคงแพร่ระบาดทั่วโลก โดยข้อมูลจาก Worldometer ระบุว่า ยอดผู้ติดเชื้อไวรัสโควิด-19 ทั่วโลกขณะนี้อยู่ที่ 27,555,715 ราย และยอดผู้เสียชีวิตอยู่ที่ 897,919 ราย
ทั้งนี้ สหรัฐยังคงเป็นประเทศที่มีจำนวนผู้ติดเชื้อและผู้เสียชีวิตจากโควิด-19 สูงสุดในโลก โดยมียอดผู้ติดเชื้ออยู่ที่ 6,488,716 ราย และมียอดผู้เสียชีวิตอยู่ที่ 193,596 ราย
นอกจากนี้ ตลาดยังได้รับแรงกดดันจากรายงานข่าวที่ว่า ซาอุดี อารามโค ซึ่งเป็นบริษัทน้ำมันแห่งชาติของซาอุดีอาระเบีย มีแผนที่จะปรับลดราคาน้ำมันให้กับผู้ซื้อในเอเชียในเดือนส.ค.นี้ และยังได้รับปัจจัยลบจากการที่ฤดูการขับขี่ยานยนต์ในสหรัฐในช่วงวันหยุด Memorial Day และ Labor Day สิ้นสุดลง
ด้านนักลงทุนจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) มีกำหนดเปิดเผยข้อมูลดังกล่าวในวันพฤหัสบดีนี้
 